На основу члана 46. став 1. Закона о планирању и изградњи ("Службени гласник РС",  
бр. 72/09, 81/09-исправка, 64/10-УС, 24/11, 121/12, 42/13-УС, 50/13-УС, 98/13-УС, 132/14, 145/14, 83/18, 31/19, 32/19-др. закон и 9/20) и члана 40. став 1. тачка 5. Статута општине Инђија („Службени лист општине Инђија“ бр. 5/19),

Скупштина општине Инђија на седници одржаној дана 02.09.2020. године, доноси

**ОДЛУКУ О ИЗРАДИ**

**ПЛАНА ДЕТАЉНЕ РЕГУЛАЦИЈЕ ДЕЛА БЛОКА 45 У ИНЂИЈИ**

Члан 1.

Приступа се изради Плана детаљне регулације дела блока 45 у Инђији (у даљем тексту: План).

Члан 2.

Овом одлуком утврђује се оквирна граница обухвата Плана, а коначна граница обухвата Плана ће се дефинисати Нацртом Плана.

Обухватом Плана су обухваћене целе катастарскее парцеле: 794, 795/4, 795/6, 795/7, 795/8, 795/6, 795/10, 977/6, 977/7 и 977/14 и делови катастарских парцела 3755/1 (улица Соње Маринковић) и 3638 (улица Голубиначка).

Предметна локација Плана се налази у катастарској општини Инђија.

Укупна површина подручја обухваћеног оквирном границом обухвата Плана износи око 2,45 hа.

Графички приказ оквирне границе обухвата планског подручја је саставни део ове Одлуке.

Члан 3.

Услови и смернице од значаја за израду Плана дати су у планском документу вишег реда: Плану генералне регулације насеља Инђија („Службени лист општина Срема“, број 14/06 и 30/11 и „Службени лист општине Инђија“, број 18/19).

Члан 4.

Принципи планирања, коришћења, уређења и заштите простора у обухвату Плана засниваће се на принципима рационалне организације и уређења простора и усклађивању планираних садржаја са могућностима и ограничењима у простору.

Члан 5.

Визија израде Плана је усклађивање планираних садржаја са потенцијалима и ограничењима у простору на начин који би омогућио одрживост планског решења, као и економску, еколошку и социјалну оправданост планираних садржаја.

План се ради за део блока 45, који представља просторну и функционалну целину, а у циљу стварања планског основа за изградњу вишепородичних стамбених објеката. Планом су обухваћени и ободни улични коридори, ради дефинисања прикључака на саобраћајнице и комуналну инфраструктуру, као и редефинисање регулације у делу улице Соње Маринковић.

Члан 6.

Концептуални оквир планирања, коришћења, уређења и заштите планског подручја подразумева оптимално коришћење постојећих потенцијала подручја, дефинисање планираних намена, правила уређења и грађења, заштиту подручја и усклађивање са потребама корисника простора.

Структуру основних намена простора и коришћења земљишта у обухвату Плана према плану вишег реда чине: вишепородично и породично становање, заштитно зеленило и улични коридори.

Члан 7.

Ефективан рок за израду Нацрта је 60 (шездесет) радних дана, од дана достављања Обрађивачу плана Извештаја о извршеном раном јавном увиду и прибављања услова за уређење простора од органа, организација и предузећа који су Законом овлашћени да их утврђују.

Члан 8.

Средства за израду Плана обезбеђује инвеститор – ''GRMEČ-IN'' ДОО ИНЂИЈА, Краља Петра Првог 114, 22320 Инђија.

Члан 9.

Носилац израде Плана је Одељење за урбанизам, комунално-стамбене и заштиту животне средине Општинске управе општине Инђија.

Обрађивач Плана је Јавно предузеће за просторно и урбанистичко планирање и пројектовање „Завод за урбанизам Војводине“ Нови Сад, Железничка број 6/III.

Члан 10.

После доношења ове Одлуке, носилац израде Плана - орган надлежан за послове урбанизма општине Инђија, организоваће упознавање јавности са општим циљевима и сврхом израде Плана, могућим решењима за развој просторне целине, као и ефектима планирања, у поступку оглашавања раног јавног увида.

Рани јавни увид оглашава се у средствима јавног информисања и у електронском облику на интернет страници јединице локалне самоуправе и на интернет страници доносиоца плана и траје 15 дана. Рани јавни увид почиње даном оглашавања.

Члан 11.

Пре подношења органу надлежном за његово доношење, План подлеже стручној контроли и излаже се на јавни увид.

Излагање Плана на јавни увид оглашава се у дневном листу и локалном листу, као и у електронском односно дигиталном облику на интернет страници органа надлежног за излагање нацрта планског документа на јавни увид (подаци о времену, месту и начину на који заинтересована правна и физичка лица могу доставити примедбе на План, као и друге информације које су од значаја за јавни увид).

Јавни увид обавиће се излагањем Нацрта Плана, у трајању од 30 дана, у згради општине Инђија адреса Цара Душана 1, и путем интернет странице општине Инђија.

Члан 12.

Саставни део ове Одлуке је Решење о неприступању изради Извештаја о стратешкој процени утицаја Плана детаљне регулације дела блока 45 у Инђији на животну средину, број 35-132/2020-IV-02 од 24.08.2020. године, донето од стране Одељења за урбанизам, комунално-стамбене послове и заштиту животне средине Општинскe управе општине Инђија.

Члан 13.

План ће бити сачињен у 5 (пет) примерака у аналогном и 5 (пет) примерака у дигиталном облику, од чега ће по један примерак потписаног Плана у аналогном облику и по један примерак плана у дигиталном облику чувати у својој архиви Обрађивач и Инвеститор, а преостали примерци ће се чувати у органима Општине.

Члан 14.

Ова Одлука ступа на снагу осмог дана од дана објављивања у „Службеном листу општине Инђија“.

**СКУПШТИНА ОПШТИНЕ ИНЂИЈА**

**Број: 35-164/2020-I Председник,**

**Дана: 02.09.2020. године**

**Инђија Ђорђе Димић**

